CELEX: 62014CN0132
Language: hu
Date: 2014-03-21 00:00:00
Title: C-132/14. sz. ügy: 2014. március 21-én benyújtott kereset – Európai Parlament kontra az Európai Unió Tanácsa

10.6.2014   
            
            
               HU
            
            
               Az Európai Unió Hivatalos Lapja
            
            
               C 175/24
            
         2014. március 21-én benyújtott kereset – Európai Parlament kontra az Európai Unió Tanácsa
   (C-132/14. sz. ügy)
   2014/C 175/30
   Az eljárás nyelve: francia
   
      Felek
   
   
      Felperes: Európai Parlament (képviselők: I. Liukkonen és L. Visaggio meghatalmazottak)
   
      Alperes: az Európai Unió Tanácsa
   
      Kereseti kérelmek
   
   A felperes azt kéri, hogy a Bíróság:
   
               —
            
            
               semmisítse meg az 850/98/EK és az 1224/2009/EU tanácsi rendelet, valamint az 1069/2009/EK, a 1379/2013/EU és a 1380/2013/EU európai parlamenti és tanácsi rendelet Mayotte Európai Unióval kapcsolatos jogállásának változása miatt szükségessé váló módosításáról szóló, 2013. december 17-i 1385/2013/EU tanácsi rendeletet (1);
            
         
               —
            
            
               az Európai Unió Tanácsát kötelezze a költségek viselésére.
            
         
      Jogalapok és fontosabb érvek
   
   Az Európai Parlament az 1385/2013/EU rendelet megsemmisítését kéri, amelyet a Tanács az EUMSZ 349. cikk mint jogalap alapján fogadott el.
   A Parlament vitatja a Tanács e jogalapválasztását, mivel az EUMSZ 349. cikken nem alapulhat jogosan valamennyi elfogadott intézkedés, hanem közülük csak néhány, azok, amelyek az uniós jog Mayotte-ra való alkalmazásától eltéréseket biztosítanak. Márpedig a megtámadott rendelet a közös halászati politika, valamint a közegészség védelme alá tartozó területekre is vonatkozik, anélkül hogy ezen intézkedések speciálisan Mayotte gazdasági és társadalmi strukturális helyzetén alapuló okokból fakadnának.
   A Parlament szerint a szóban forgó jogi aktust az általa szabályozott különböző tárgyaknak megfelelően együttesen az EUMSZ 43. cikk (2) bekezdése, 168. cikk (4) bekezdésének b) pontja és 349. cikk alapján kellett volna elfogadni, és nem kizárólag ez utóbbi cikk alapján.
   
      (1)  HL L 354., 86. o.